
»U Gottingenu vam je živio mla¬ 
di doktor filozofije Hans Gottlob i 
htjede napisati studiju o Goetheu. 
Kako bijaše čovjek aamosvijestan, 
stane prije kritike učiti sve što dr- 
žaše da je znao Goethe, jer kako 
neznalica da kritizira znaoca, pa još 
ovakovoga? Nauči dakle silne jezike 
i kada stade izučavati plastične 
umjetnosti i prirodne nauke, bijaše 
već sijed i star. Ovih dana stane, 
hajde de, pisati o svom izabraniku, 
ali srce presta kucati i žuta osam- 
desetgodišnja ruka pade preko pr¬ 
vih riječi: — Goethe se rodio u 
Frankfurtu na Majni...« 

Ova Matoševa anegdota, uperena 
protiv Skerlića i drugih kritičara, 
ocrtava sjajno našega »Ukletog 
Holandeza«, »Vječnog putnika«, 
»Vječnog lutaoca«, »Ahasvera«, 
»Vječnog prognanika«, »Našeg Peer 
Gynta«, kako su zvali pisci, proza- 

ici i pjesnici, Frana Mažuranića. 
Samo treba Goetheovo ime zamije¬ 
niti riječju život (a to nije 
teško!) 

U njemu se nađoše sve vrline 
i mane Hrvata, i sve težnje čovjeka. 
U njemu se odražava sva tragedija 
hrvatstva i sjedinjuju se glavne te¬ 
žnje čovječanstva za spoznanjem. 
Zato je taj čudesni temperamenat, 
snažni intelekt i gotovo genijalni 
kreator, hoteći na kraju zgusnuti 
sva svoja iskustva, spoznaje, otkri¬ 
ća, doživljaje, osjećaje ostavio iza 
sebe veoma malo, i ta je ostavština 
stoga bez ikakva savršenijeg i odre¬ 
đenijeg oblika. Ali kolika je njego¬ 
va snaga i njegovo značenje unatoč 
tome, najbolje uviđamo kada treba 
napisati sažeti portrait njegove lič¬ 
nosti. 

U njemu imade jačine hrvatskih 
junaka, sanjalaštva i lutalačke krvi; 
Križanića, karakternosti, čvrstoće i 
nacionalizma Starčevića, ljubavi i 
širokogrudnosti Radića, bola, pobune, 
pesimizma i socijalnosti Krleže, sve¬ 

ga što niče iz krvave grude hrvat¬ 
ske zemlje i što sačinjava hrvatski 
narod. Zato njegov talenat može¬ 
mo tek naslućivati, ali nam se ot¬ 
kriva sva veličina Frana Mažu¬ 
ranića — čovjeka. 

Matoš je negdje naglasio, da ta¬ 
lenat nije znanje, ali ovaj legendar¬ 
ni član »dinastije Mažuranića«, već 
u svojoj prvoj knjižici, »Lišće«, na¬ 
bacuje glavne značajke svoga talen¬ 
ta, koje ujedno otkrivaju strasnu 
želju za znanjem, da bi se nabačeni 
problemi mogli riješiti ili bar du¬ 
blje spoznati. U »Bugarinu« pjeva 
himnu nacionalnoj slobodi. U »Pje¬ 
vačici« osuđuje zanemarivanje naci¬ 
onalne otpornosti. U »Plaći« izraža¬ 
va žarku pobunu protiv nesocijalnog 
iskorištavanja sirotinje i protiv bi¬ 
jede predgrađa. U crtici »Par di¬ 
stance« obara se na površnost pro¬ 
matrača i osuđivača, U crtici »što 
sam mislio umirući« zahvaća s ja¬ 
kom pesimističkom notom u pro¬ 
blem života i smrti, koji će ga pro¬ 
goniti čitava njegova vijeka. U 

pjesničkoj prozi »Kod kuće«, »Dje¬ 
tešce« i »Gospodin učitelj« pjeva 
izvorima djetinstva i toplini doma, 
što će ispunjavati kasnije sva nje¬ 
gova nadahnuća i rositi gorkim su¬ 
zama sve staze i bogaze njegovih 
lutanja. U »Alfredu« ironizira taj 
krasni stari momak ženu, kaošto u 
»Usidjelici« pjeva tužaljku ženskoj 
nesreći i jadu. U »Diani« prikazuje 
podlost kokote, kao i u »ženskim 
suzama«, dok »U sumraku« posta¬ 
vlja problem Don Juana kao rezultat 
takva ženstva. žene muče njega ta¬ 
da mnogo više nego kasnije, i u 
»ženi bez srca« nastoji prikazom 
supruge vjerne staru mužu izra¬ 
vnati ovu prevagu antifeminističke 
note. U »Snijegu« diže žensku či¬ 
stoću i nevinost nad sve bjeline svi¬ 
jeta. U uspomeni »La bella Bianca« 
još jednom izbije njegovo ženomr- 
stvo, dajući žensku rugobu, da u 
»Majci«, »Majčinu godu« i završnoj 
crtici »The rest is silence« pokloni 
potresne i bolne riječi majci, »si¬ 
roti starici«, s bodežem u srcu, koja 


10 


postaje zvijezdom nebeskom i Do¬ 
movinom. »U danu dvojbe«, u »Sve¬ 
miru« i u prozi »Tko zna što bolje« 
ovaj možda najveći hrvatski bogo- 
tražilac i bogoborac već u tim ma¬ 
lim stvarima označuje svrhu i smi¬ 
sao svojih lutanja u čitavom kasni¬ 
jem životu. 

U »Ocu i sinu« iznosi bol naci¬ 
onalno ponosna sina nad očevom po¬ 
niznosti pred tuđinom, dok u »Muka¬ 
ma« taj veliki stoik, što umiraše 
mirno nekoliko puta, zamire od 
strahota patnje jedne ptice. U cr¬ 
tici »Mlada gospoda« (Carry, Fre- 
dđy i šandor) osuđuje krutost »vi¬ 
šeg društva« i ironizira njegovu »so¬ 
cijalnost«, koja pliva u krvi. U »Sje¬ 
ni« nabacuje varljivost ljudskih ču¬ 
la. »Moj pas« je slika životinjske 
»psihe« i privrženosti čovjeku. »Slo¬ 
vak« i »Lastavice« zrcale ropsko 
slavenstvo što tinja buđenjem 
»Večera« je divna himna nesvijesnu, 
iskonskom milosrđu, što miriše ru¬ 
žama čistog srca. U »Povratku« taj 
neustrašljivi vojnik, koji je imao 

petlje kazati Franji Josipu u brk 
istinu, istupa kao antimilitaristički 
agitator, dok u »Prikazi« produ¬ 
bljuje tu ideju, obarajući se na ratno 
bogatašenje. U »Gnijezdu« zgraža 
se nad krvavim advokačenjem i 
sudbinom nemoćne sirotinje. U cr¬ 
ticama »Prosjak«, »Muške suze« i 
»Gluhonijemi« zahvaća najbitnije 
osobine čovjeka, stare kao i sam 
život. »Budi svoj« diže vrhu svega 
ljubav za svoj jezik i domovinu, na¬ 
ročito u mladu naraštaju. 

Svi ovi sadržaji, bez obzira na 
njihovu veću ili manju umjetničku 
sugestivnost, što djeluje i na dana¬ 
šnjeg čitaoca, uokviruju Mažura- 
nićevu ličnost, iskristaliziranu u po¬ 
sljednjoj knjizi, »Od zore do mra¬ 
ka«, koja nam svjedoči, kako je Ma- 
žuranićeva staračka ruka klonula u 
času završetka velikog studiranja ži¬ 
vota. Sav njegov literarni rad samo 
je prva rečenica silnog djela, toliko 
snažna, da nas u to potpuno uvje¬ 
rava, ali nas ona ujedno upućuje, 
kako bi njezin autor morao živjeti 

možda i stotinu godina, da započeto 
djelo dovrši. 

Fran Mažuranić je upravo po¬ 
vod, rijedak i u svjetskoj literaturi, 
za raspravu o pitanju realnog doži¬ 
vljavanja, odnosno proživljavanja li¬ 
terarnih djela. Dr. Barac završava 
svoju studiju »Vladimir Nazor i 
Fran Mažuranić« (do danas najbolji 
prikaz Mažuranićeve ličnosti) ovim 
riječima: »Poštujemo neisporedivo 
više Nazorovu umjetnost, ali sami 
volimo da se izgrađujemo putem 
Frana Mažuranića, putem života!« 
Treba reći, da Nazor kao umjetnik 
i bogati stvaralac imade pravo, a 
Barac kao učenjak i čitalac. Ali sje- 
dilac kreator daje više svojih lično¬ 
sti, pokazuje sva svoja Janusova 
lica (uzmimo samo Goethea), sve 
kutiće svoje nutrine, praveći iz 
njih epopeje, »pročistivši se« tako; 
dok lutaoca peru kiše otvorenih ob¬ 
zorja, punih opasnosti, pokazujući 
najjednostavnije njegove |sastavine, 
koje su ujedno glavne psihičke i 
moralne sastavine čovječanstva, što 


se otkrivaju — kao mutna nebesa 
kad sijevne munja — u časovima 
smrtne opasnosti. 

Mažuranić bijaše vojnik nad voj¬ 
nicima, ali sačuva od toga samo naj¬ 
ljepše vrline: stoicizam, hrabrost, 
preziranje vlastite smrti. A 
odbacuje pljačku, ubijanje, milita¬ 
rizam, okrutnost, imajući srce Sa- 
maritanca i najčišćeg lirika, dušu 
najvatrenijeg, upravo anarhičnog 
buntovnika protiv svake nepravde, 
glupe stege i organizirane lopov- 
štine, bila ona zakrinkana najsjaj¬ 
nijim lažima. 

Taj krasnik, možda jedan od 
najljepših hrvatskih muževa, bijaše 
aristokrata u najplemenitijem smi¬ 
slu, Evropejac nutrinom i vanjšti¬ 
nom, a bunio se protiv socijalnog is¬ 
korištavanja fanatizmom revolucio¬ 
nara, ljubeći seljaka, radnika, siro¬ 
tinju, crnca. 

Taj lutalac — što je »tražio bri¬ 
jeg s kojega bi mogao vidjeti ze¬ 
mlju obećanu«, što bježaše od svoje 
grude kao zaklet, tugujući nad na- 

som uskoćom, siromaštinom, neu- 
košću, zarobljenošću, gdje se osje¬ 
ćao poput orla zavezanih krila — 
čezne punih četrdeset i pet godina 
svoga probisvjetstva kroz Aziju, 
Afriku i Ameriku, kroz pustinje i 
prašume, za svojom malom domo¬ 
vinom. . . 

Nema nigdje u našoj literaturi 

toliko grčevite muške tuge za Hr¬ 
vatskom kao u toga dobrovoljnog 
bjegunca; ona obrubi ju je crnim ru¬ 
bom svaku njegovu rečenicu. Zala¬ 
zeći duboko u starost kroz oluje ži¬ 
vota, nađe jedinom sretnom lađom ko¬ 
lijevku svoga djetinjstva. Odatle 
strašan pesimizam, nimalo name¬ 
tljiv, bučan, ali zato trajan i neod- 
stupan, kao sama smrt. 

Mrzio je polovičarstvo, prezirao 
kukavičluk, volio opasnost kao je¬ 
dinu svjetlost u životu, i odatle u 
njegovu djelu bezbroj slučajeva, 
prikazanih bez ikakve samodopa¬ 
dnosti, koji dokazuju, da ga ona pri¬ 
vlačila kao zmijsko oko pticu.. To 
su najsnažnije, ali i najpesimisti- 

čnije manifestacije njegove životno¬ 
sti. 

U knjizi »Od zore do mraka« 
imade bezbroj dokaza njegove čvr¬ 
ste, divne, najdivnije karakternosti. 

Zato možemo kazati, da nije sa¬ 
gradio svoju književnu zgradu, 
ostavši tek kod temelja, možda i 
veličanstvenih, ali izgradio je sebe, 
i donio nam svoju ljudsku osobu 
kao rijetko koji naš pisac. Tu ne 
treba rasprave, tu ne treba ispiti¬ 
vanja, studiranja, natezanja, sve je 
jasno, čvrsto, kao od tuča. On uči — 
a to je i glavna mana njegovih naj¬ 
ljepših crtica u »Lišću«, pa i većeg di¬ 
jela proze u knjizi »Od zore do mra¬ 
ka« — kakav valja biti čovjek. On 
je knjiga života, pisana na arapskom 
pijesku, na kavkaskim i himalaj¬ 
skim stijenama, na vječnu ledu 
njegovih putova. 

Pa ipak, i kao umjetnik, ma da 
nije putovao da pronalazi nove sen¬ 
zacije, poput Delacroix-a, Gau- 
guin-a, Fromentin-a i drugih, niti da 
otkriva egzotične zemlje kao Loti, 

niti da stiče novac kao Rimbaud, 
ostvario je nekoliko vanrednih djela. 
Njegovi su putopisi (»Iz Kame¬ 
runa«, »Kongo«, »Afrički lov«, i dr.) 
pitoreskniji, življi, snažniji od Fro- 
mentinovih, od Gideovih (opisu¬ 
jući nedjela Evropejaca daleko prije 
nego što to postade modom), arti¬ 
stički su, a opet puni života: bujni 
kao prašume, koje slikaju. Njegove 
pjesme u prozi mogu se upoređiti s 
pjesničkom prozom Turgenjeva, ka¬ 
da je najljepša, a njegovi azijski 
motivi s Tagoreovim pjesmama i 
pjesničkim mislima. Pamtto je dje- 
tinstvo živo kao Tolstoj, sjećajući se 
kolijevke, i tople i vruće vode u 
kojoj ga kupala majka. 

To su najdirljiviji i najsugesti¬ 
vniji prikazi djetinstva i dječaštva u 
našoj književnosti, dovoljan zalog 
imaginaciji za najveća ostvarenja. 
»Sunčane zrake, koje su se nakupile 
u meni, griju — i danas — još staro 
srce moje!« Njegova načitanost, 
kultura, intelektualna sprema, van- 
ređna erudicija, osobito filozofska, 


17 


odrazile se u imaginarnom raz¬ 
govoru Gorkoga i Tolstoja, koji do¬ 
kazuje, da se Fran Mažuranić mogao 
istaći kao dubok esejist, što poga¬ 
đa bitne karakteristike pisaca ne¬ 
običnom sigurnosti. Istu sklonost k 
filozofiji, koju proučavaše tokom ci¬ 
jelog života, a osobito pod starost, 
potvrđuje raspravica »O svemu i 
ničemu«. Blistava proza »U lavljoj 
jami«, koja prikazuje razgovore vo¬ 
đene među ruskim komunistima u 
švicarskoj za vrijeme rata, uvjerava, 
da je taj Evropejac imao intelektu¬ 
alne moći, dramatske sugestivnosti 
pripovijedanja i crtanja karaktera 
snažnog romansiera, bolje i životnije 
cd Huxleya u sličnim raspravama 
njegovih intelektualaca. Njegov stil 
je Često toliko kondenziran, da bismo 
mogli sastaviti iz mršava mu djela 
knjižicu sjajnih aforizama. 

Godine 1925. napisao je Mažu¬ 
ranić: »Da ti se ipak još jednom 
roditi, što bi želio biti?« »Kamen 
u dubini morskoj!« Njegova 
stvaralačka energija bijaše prezasi- 


18 


ćena iskustvima, (»Zaletio sam se 
u svijet, tražeći nešto, što se ne 
može naći!«), okovana pisanjem za 
honorar na njemačkom*) jeziku 
(»Hrvatskim jezikom ne pišem, nego 
za odmora to jest, kad se drugi lju¬ 
di odmaraju: po noći«), slomljena 
starošću, (»I ostario sam vodeći ži¬ 
vot pust, isprazan i nekoristan!«), 
pođsječena gotovo organskim, fizi¬ 
čkim pesimizmom. Pretpostavio je 
spoznanje stvaranju, život imagina¬ 
ciji, i zato nemamo u njemu pisca 
kakav je mogao biti: (»Na oči mi 
dolaze slike iz svijeta, Je li bilo 
vrijedno da ga gledam? šteta što 
nisam kod kuće ostajao! Mogao sam 
...« Ali imademo u svakom retku 
punokrvna čovjeka. Ako je svrha 
umjetnosti, da umjetnik u prvom 
redu sebe izrazi, onda je Fran Ma¬ 
žuranić i jedan od najvećih naših 
književnika, to više, jer je sadrža¬ 
vao glavne odlike i glavne mane 
svoga naroda. 

* Nitko do danas nije istraživao njegove 
njemačke romane, objavljene pod pseudoni¬ 
mom, a oni bi nam možda otkrili mnoge tajne. 

FRAN MAŽURANIĆ 

LIŠĆE 


BUGARIN 


Per aspera ad asira. 

S Vasiljem Minčovom drugovao 
sam u Zagrebu i u Pragu. Nada sve 
je ljubio svoju domovinu. Kad ga 
je pozvala na krvavu svadbu, on se 
je odazvao — — 

U Srbiji ga ranilo u prsa. Rana 
zacijelila, ali on je ne preboli. 

Pobolijevaše. Ginuo je sve više te 
više, — napokon je morao leći, da 
više ne ustane. 

često sam bio s ostalimi drugo¬ 
vi uz njega. Liječnik nam reče, da 
mu nije pomoći. Siromah Vasilije 
nije toga ni slutio. Bio je pun nade 
u budućnost, sve do zadnjega tre¬ 
nutka. 

Kako je oduševljeno govorio o 
svojoj domovini! Koli lijep san je 
snivao o njezinoj budućnosti! Ka¬ 
kove osnove je snovao, — kad oz¬ 
dravi! — — — 

Baš su Rusi prelazili preko Bal¬ 
kana. Bugari su se dizali. I moj Va- 
silj htio je na Balkan. »Moram oz¬ 
draviti«, reče, — »svoj život sam 
dužan domovini«. Bio je pripravan 
žrtvu obnoviti- 

Pobratime! jesi li sretan za zvi- 
jezdami ? 

Iz zemlje krvlju natopljene niklo 
stablo slobode.. Pod njezinom 
sjenom ti se drugovi odmaraju i za 
dalnji posao krijepe. 

Jesi li zadovoljan? Bugarska je 
slobodna. Bugarska će se i sjediniti 
i biti će svoja ... 

A što ću ti ja moći javiti o svo¬ 
joj domovini, ako se još kada sa¬ 
stanemo ? 


PJEVAČICA 


In v gradu lepa hišna bila. 

Prešern. 

Konj me je udario, moram ležati. 
Proći će više dana dok ozdravim. 
Poginuti ću od dosade — ( — Zije¬ 
vam — — »Da sam bar oženjen!« 
— — Zijevam iznovice. 

Tad čujem iz kuhinje pjesmu. 
Slušam, 

Gospodareva kuhinja se tiče moje 
spavaonice, te čujem skoro sve što 
se unutra događa. Toga glasa još 
nisam čuo, -—bit će valjda nova slu¬ 
škinja. 

Slušam. Pjeva slovenske narodne 
pjesmice, — biti će valjda istom iz 
sela došla. Pjeva tužne, mile pje¬ 
smice. Kako sladko se sluša! 

Glas joj je čist kano srebro, a 
mekan kano prvi poljubac. 

Ne znani ni sam, zašto si tu dje¬ 
vojku tako krasnom mislim. Taj 

glas može samo iz vrućeg srca izvi¬ 
rati. Samo krasna usta mogu tako 
slatko pjevati. Samo nevina duša 
može tako nježne pjesmice izbirati... 

Tako slušah više dana. 

Pjev njezin bijaše često sličan 
cvilu male ptičice, — valjda se sjeća 
svojega doma, svoje majke ... 

Iza kratkog vremena umukne. 
Mjesto pjevanja čuh, pod večer, iz 
kuhinje zveketanje sablje i smijeh 

Pak je opet pjevala. Ali što? 

»Du hast Diamanten und Per- 
len« — 

To vam pjeva cijeli božji dan! 
Sad glasno, sad po tiho; sad brzo, 
sad lagano; sad tužno, sad stra¬ 
stveno, — kako joj se kada duša ta¬ 
lasa, al uvijek i uvijek »Du hast—« 

To ju je valjda naučio njezin dra¬ 
gi, — onaj sabljom zveketajući po- 
lustvor. 

Dok ovo pišem, odziva se iz ku¬ 
hinje taj nesretni »Du hast!« 

Iz kože bih skočio! 

Slovenka, — jedva desetak dana 
u gradu, — zaboravi već svoje mile, 
narodne pjesmice. Uz dragoga će 
zaboraviti i majku i njezine dobre 
savjete - 

»Mein Liebchen was willst Du 
noch mehr?!« odziva se iz kuhinje. 

Idem, sve šepav, iz kuće — — 

PLAĆA 


II est trop difficile de pen- 
ser noblement, quand on ne 
pense que pour vivre. 
Rousseau, Les Confessions. 

U duhu vidim pustu, siromašnu 
ulicu radničkog predgrađa. 

Kad pogledaš mršava lica njezi¬ 
nih stanovnika, kad vidiš te uboge 
radnike upalih, trudnih očiju, kad 
vidiš tu sitnu dječicu, kako se po 
ulici — u istrošenim opravicama 
— igraju, — — ne bi rekao da si 
u Parizu. 

Dakako, to nije raskošni i ra¬ 
strošni Pariz, — nego gladno radni¬ 
čko predgrađe. 

Pogledaj malo onu dječicu, kako 
se veselo igraju, cvrkutajuć i po- 
skakujuč kano mali vrepci. — Ta 
vrebac i jest gamin među pticami! 

Ta dječica još ne ćute i ne slute 
bijede, koja ih čeka. Kako su sretna! 

Majčica ih s prozora gleda, lju- 
ljajuć djetešce na ruci, — te je i 
ona sretna, bar za časak! 

Kako mio je onaj mali, veseli de¬ 
ran, koji nasred ulice stojeć, — 
»bebici« dobacuje poljupce! 

—-Iznenada štropot kočije, 

-konji lete, — poplašili se! 

Kočijaš viče, majka vrisne, -— 
dijete stoji sred ulice, kano kamen. 
Izgubljeno je! — — 

Taj tren skoči čovjek k djetetu 
i baci ga na stranu. Njega gurne 
konj, pade, i kolo mu pređe preko 
ruke. Slomljena je. 

Susjedi se slete. Majka dijete 

ogleda-čitavo je! 

A osloboditelj? 

Siromašni radnik, ide u bolnicu 

Radnici ga sažaljuju. »A šta će 
mi ruke?« — osmjehnu se trpko, 

— »tjedan dana sam već bez posla, 

— od jučer bez jela«- 

-U romanima se takova 

šta uvijek sretnije svršava. Oslobo- 

đeno dijete je ili grofovsko, ili bar 
izgubljeni sm onoga bogataša, komu 
su se konji poplašili. — Oslobodi¬ 
telj bude opskrbljen za cijeli vijek. 

A u životu ? čim da ga sirota 
plati, koja sama gladuje, da djecu 
nahrani ? — Plačuć mu se zahva¬ 
ljuje. I suze su plaća . .. 

PAK DISTANCE 


Jesi li kada gledao kakav ples, 
a da nisi čuo svirke ? Primjerice vis- 
a-vis sa prozora? 

Kako ludi nam se čine plesači i 
plesačice! Kako se kreču, kano ma- 
rionette! Smiješno nam se vidi, kako 
se usta otvaraju i zatvaraju, a mi 
ne čujemo ni glasa. Koli je glupo 
istom lice, koje se smije, — a mi 
ne znamo, zašto? 

Ili si, recimo, u sobi. 

Koli lud ti se čini smijeh, koji 
ti — s ulice — do ušiju dopire! 

Pristupio si k prozoru. 

Vidiš dva ozbiljna gospodina, 
kako se — usred ceste — razgo¬ 
varaju. Kako smiješna ti se čini ta 
njihova ozbiljnost! 

Jedan otvara i zatvara usne, kano 
po taktu, — mašući rukama po 
zraku. Drugi mu približio lijevo uho 

te pobožno sluša. Onda mijenjaju 
uloge. 

Napokon se praštaju. Pružaju si 
ruke, klanjaju se i rastežu lice na 
ljubezan posmjeh. Onda se okrenu, 
te ide svaki svojim putem. 

Najgluplji je onaj prelaz, što ga 
sada razabireš u licu, kako se naime 
čovjek sili, da bude ozbiljan: oči mu 
već mrko gledaju, a lice se još smi¬ 
jucka. 

Obično se čovjek u tom trenutku 
ogleda, da li je tko opazio, — da se 
on, sam idući, smije. I sam ćuti,' 
kako bedasto izgleda. 

—-U opće nam je sve — 

manje, više — smiješno, čemu ne 
znamo uzroka. 

Mnogim ljudima je i plač naro¬ 
da smiješan, — jer iz daleka gle¬ 
daju, Vide suze, a ne znaju uzroka. 

Pristupite bliže, gospodo, pak će 
vas proći smijeh! 

ŠTO SAM MISLIO UMIRUĆI? 

Čto ja budu dumat’ togda, 
fcogda mnje pridetsja umi¬ 
rat’ — jesli ja toljbo budu 
v sostojaniji togda dumat? 
Turgenjev, Stihotvorenija 
v prozje. 

Bilo mi je osam godina, kad se 
je novljanska luka gradila. 

U toj dobi znade većina primor¬ 
ske djece plivati, — ja još nisam 
znao. 

Igrajuć se po luci, padnem u 
more. Potonem. — — Voda me di¬ 
gne. Vidim na zidu, vrh sebe, djece. 
-Pružam ruke, — hoću da vi¬ 
čem, -ne mogu! Gutam more, 

tonem-Izgubljen sam! 

Taj tren proletih sav svoj život. Svi 
grijesi mlađahnog vijeka došli mi 
na pamet: slador sam uzimao, brata 

tukao, lagao, na voću bio- 

Zadnja misao mi bijaše: »Idem u 
pakao!« — te se onesvijestih — — 

Izvukoše me, — a čemu?! 

ALFRED 


Tempora mutantur . . , 

Poznavao sam Alfreda, dok je 
još sasvim običan čovjek bio, 
niti duhom niti tijelom osobit. Nitko 
se za nj’ ni brinuo nije. 

Pak gle čuda! Danas je moj 
Alfred ideal svih odraslih djevojaka, 
željkovanje svih dobrih majčica! 

Slušaj samo kako o njem govore, 
pak češ čuti, da je Alfred najljepši, 
najduhovitiji i najljubezniji u cije¬ 
lome društvu. 

»Ja sam uvijek govorila, Alfred 
je čovjek ženi jalan«, — zbori go¬ 
spođa savjetnikovica, sretna majka 
dviju kćeri. 

— »A mogao bi još i plemić po¬ 
stati, ta dobra je roda«, — prihvati 
neka šljivar ka. 

»Samo da nije tako ladan!« uz- 
dahnut će neka »puno-ljetna« kra- 


34 


sotica, — »al se drži, ko da sve žen¬ 
ske mrzi«. 

»Koli divan stas!« 

»»Koli lijepi plavi brci!«« 

Riječju: ideal. 

A kako i ne bi? Ta nedavno je 
baštinio od nekakvoga rođaka sto 
tisuća . . . 

Ah tako! 

Nego tako je bilo jučer, a da¬ 
nas ? Slušaj! 

»Ta ja sam uvijek govorila, 
Alfred je budala!« reče savjetniko¬ 
vica. 

— »Prost seljak, što ćete?« puh- 
nut će plemkinja prezirno. 

»A s našom sobaricom je dopi¬ 
sivao«, — oglasi se ona krasotica, 
koja ga jučer s ladnoće prekoravala. 

»Drži se, ko da se je tinte napio!« 

»»Mogao si je radije brke njom 
pocrniti!««- 

Za Boga, odkud ta nagla promje¬ 
na? Da nije Alfred preko noći osi¬ 
romašio ? — Da nije možda kakovom 
zbirkom pjesama ogriješio dušu? — 

Ni jedno ni drugo. Zaručio se!... 

KOD KUĆE 


Djedi vaši rodiše se tudier, 
Otci vaši rodiše se tudier, 
I vi isti rodiste se tudier: 
Za vas ljepše u svijetu 

neima. 

Mažuranić. 

Stari moj grade, kako te ljubim! 
Ti si mi i svojom burom i svojim 
morem i svojim kamenjem srcu pri- 
rasao! — Pod svakim kamenom leži 
koja mila uspomena, — ta moje naj¬ 
milije uspomene i leže pod kame¬ 
nom! — 

Ti si moja prva ljubav. 

Ljubim Te, — zato mi i jesi toli 
lijep! 

Ljubim te, — zato mi i odlane 
uvijek u tvom krilu. 

Kad odtisnem u more, kad kre¬ 
nem u polje, kad sjednem ispred 
kuće, — obsjenjuju me vesele slike 
mojega djetinjstva. 

Te me slike obskakuju, viču, vrte 
se i smiju, — dok se i ja s njima u 

36 


kolo ne uhvatim — — Lagano, la¬ 
gano! Odvikao sam kolu, veselju i 
sreći — — — 

Nedjelja je. Svijet ide u crkvu. 
Sprijeda čopor vesele, čisto obučene 
dječice. 

Kako poznati mi se vide! 

čini mi se da smo se jučer skupa 
igrali! 

Bio sam od svih najvrtoglaviji. 

Onaj mali vragoljan je sigurno 
Petrov. Ona mala, ohola paunica 
biti će Milkina. 

Djeca me znatiželjno gledaju, pi- 
tajuć se: tko sam? 

Roditelji me njihovi prepozna- 
vaju, pitaju za zdravlje i čude se 
kako sam visok — i miran. E da, 
ukrotilo me!- 

Sjednem. Prema meni puzi dje¬ 
tešce, po svih četirih. Moglo bi već 
i hodit, ali mu se puzanje priklad¬ 
nijim vidi. Smiješi mi se! 

Bože moj, čiji je to smijeh? I 
te crne, vesele oči sam već negdje 
Vidio, čije je to dijete? Pitat ću ga? 

»Mali, kako se ti zoveš?« 

— »Mene mama jove.« 

»A kako te mama zove?« 

— »Odi cimo.« 

Poljubio bih ga! 

-Zašto ne može ta idila 

vječno trajati?! 

USIDJELICA 


Ach jak težko jami ruži, 
když snih pozdnf na ni pada, 
a vitr chladnY jeji lfstečkv 
mrazem usvadle odkrvva. 
Čelakovskv. Odchod. 

Stara djevojka! Usidjelica! — 
Ne rugaj joj se! 

Ako joj je i tijelo i lice »epigra- 
matično« zašiljeno; ako se i oblači 
nešto »premlado«; ako se i zacrveni, 
kad se govori o »goloj istini«, — 
— ne rugaj joj se! 

Ako ti se, — čim ju upoznaš, 
i prituži, da već sirotica ni oca ni 
majčice nema, — a ti misliš da bi i 
sama već mogla unučad gojiti, — 
pogledaj malo dublje u to na pol 
ugaslo, od suza crveno oko, — i ne 
rugaj joj sc! 

Kako smiješnom i suvišnom /idi 
nam se stara djevojka! Ali, ako je 
svoju svrhu na svijetu i promašila, 

•— istražuj zašto? — — i ne rugaj 
joj se! 

Jedna je grda i siromašna, — 
požali je! Druga nije grda, ali je 
njezin odabranik, slomiv joj srce i 
vjeru slomio — uzev bogatu. 

Treća čeka još i danas — pla- 
čuć — ne će li se dragi povratiti s 
vojne ... 

U romanima rado čitaš frazu 
»vjerna do groba«, — ako se kada u 
životu na nju namjeriš, — — ne 
rugaj joj se! 

Kakav je ono listić, što ga da¬ 
nomice čita i strastveno ljubi? 

Kakovo je ono suho cvijeće, što 
ga svaki dan suzama zalijeva? — 
U žene ostari prije lice nego srce. 
Ne rugaj joj se! 

Upoznaj se s njom bolje, pak ćeš 
— skoro uvijek — vidjeti, da je 
uboga usidjelica nježne — rekao bi 
djetinske — duše, meka i ćutljiva 
srca i na svaku žrtvu pripravna.; 

Možda bi bila bolja od mnoge i 
mnoge majke, da nije ostala na cje¬ 
dilu. 

Ne rugaj joj se! 




SJENA 


Speah that I mav see thce, 
Ađdison, Spectator. 


Grozna noć! 

Tmina i oluja na kopnu i moru. 
Vjetar zviždi, dažd šiba, more bjesni. 
Sad bljesne munja, sad grom zagr¬ 
mi. Grozna noć!- 

Polnoć bije-što vidim?! — 

Sablast ili čovjek?-šulja se tmi¬ 

nom. Stane, — — prisluškuje, pak 
ide dalje prema moru. 

Kraj mora leži groblje. U gro- 
barovoj kući gori luč, svjetlucajući 
se kroz prozore, — kano oči iz ra¬ 
svijetljene mrtvačke lubanje ... 

Sjena se miče baš prema svijetlu. 
Pred vratima stane. Sluša. 

Iz konobe se čuje hrapav glas: 
»Zakolji ga brže!« 

Sjena zakrikne. Vrata se otvore. 

»Tko je?«-- U konobi kolju za 

božić purana —- 

Sjena odlazi, zlovoljno mrmljuć: 
»Kako sam nesretne ruke! Drugi ro¬ 
manopisac bi se bio namjerio na ka¬ 
kovog vampira, ili na razbojnike, 
ili na hijene koje mrtvace plijene, 

— ili bar na kakove urotnike!« 
Zamatajuć se u kabanicu, mrm- 

lje iznovice: »Prikladnije noći za pri- 
ljub, zločinstvo, sablazan i nesreću, 

— još nisam doživio. U romanima 
se, uz ovako povoljne okolnosti, uvi¬ 
jek nešto dogodi. — Idem još malo 
na obalu, možda se na pirate, ili na 
kriomčare namjerim; možda se — 
kojom srećom — kakav brod raz¬ 
bije, ili se koji zaljubljeni đak utopi 

Kad će, ako ne danas?« 

Dl ANA 


Luna mendax. 

Bilo mi je kojih pet godina, kad 
na moje veliko čudo opazih, da mje¬ 
sec svuda za mnom hodi. Kamo ja, 
onamo i on! 

Pohvalih se prijatelju. 

»Ide i za mnom!« reče on. 

Počesmo se svađati, za kim mje¬ 
sec ide. 

»Eh, pak da vidimo! Ajdmo po 
cesti, jedan gore, drugi dolje, — pak 
ćemo vidjeti, koga mjesec voli«. 

Učinismo tako. Gledajući u mje¬ 
sec, stupali smo protivnim pravcem. 

»Ide li za tobom?« 

— »Ide, a za tobom?« 

»I za mnom!« 

Tome se nisam mogao prečuditi, 
kako može mjesec — u isto vrijeme 
— za dvojicom ići?! 

Danas se već tome ne čudim. 
Ta poznam drugu neku Dianu, koja 
za trojicom ide, a svaki od njih mi¬ 
sli, da je on jedini — uz gospodina 
supruga. — — — — -— — — 

To mi je večeras munulo glavom, 
kad sam — idući kući — opazio, da 
je mjesec rogat. 

U DAN DVOJBE 


Hatte Gott mich anders gewollt, 
So hatte er mich anders gebaut. 

Schiller, Xenien. 

Bio sam u Beču, kad je Hackler 
svoju majku umorio, — da je po¬ 
robi. Našao je samo tri forinta. 

Lješinu je skrio pod svoju po¬ 
stelju, za ugrabljene novce se pogo¬ 
stio i na onoj postelji spavao, — 
pod kojom mu je ubijena majka le¬ 
žala. 

»Bože, Bože! Zvijer toga učinila 
ne bi — a ti sveti Bože«- 

— »A ima li Boga?« šapne mi 
nešto. Fodvojih — — — 

Bog je — kažu — sveznajuć i 
svemoguć. 

Dakle je Bog znao, kad je majka 
tog obješenjaka začela i porodila, 
kako će joj se odužiti. Pa zašto ga 
je Sve-znajući stvorio? Zašto nije 
Sve-mogući tu dušu hijeni udahnuo? 

Bog je dakle znao, kad mu je tu 
dušu udahnuo, da će taj čovjek biti 
obješen, — dakle je on morao na 
vješalima svršiti! 

»Morao ?« — otimlje se nešto u 
meni, — »ta Bog je čovjeku dao 
slobodnu volju!« 

Slobodnu volju? — A kako se 
slaže ta »slobodna volja« s božjim 
»sveznanjem ?« 

Sveznajući je znao unaprijed sva¬ 
ku njegovu misao, svaki njegov čin, 

— — a jeli se on mogao tome oteti, 
što je Bog već unapređ znao da će 
se dogoditi? 

A kakova je to »slobodna volja?!« 

— Onda i navijena ura iz »slobodne 
volje« sate odbija! 

A jeli tko na ovom ili na drugom 
svijetu za to odgovoran, — što ga 
Svemogući nije boljom dušom na¬ 
dahnuo ? 

Jeli moguće da tko u vječne 
muke dođe, — jer je bio prisiljen 
roditi se, — — da postane zločin¬ 
cem i da bude obješen? 

Ne, to nije moguće! 

Za to ne vjerujem da je ovaj svi¬ 
jet početak našega duševnoga života. 
Ne vjerujem ni da se ovdje naš du¬ 
ševni život svršava. 

Možda je ovo žiće samo kakova 
manja ili veća nagrada ili kazna, 
— a uzrok nam u ovom prelaznom 
stanju nije poznat. 

Tko zna od kuda smo, — i kamo 
ćemo?- 

Vječna, boženstvena tajno, gdje 
i kad ćeš nam biti jasna? 

SVEMIR 


Yerh sonca sije soncov ćela čeda. 

Prešern, Sonet/e. 

Za krasnih ljetnih večeri znao 
sam se izvesti na pučinu morsku. 
Povalio bi se u čamac, pustiv valu, 
da me po volji ljulja. 

Nada mnom milijuni zvjezdica, a 
oko mene otajstveno more. 

Gledam i slušam. 

Gledajuć nebo i trepet zvjezdica, 
ćutim kako narav diše. 

Slušajuć • šum mora, čujem kako 
narav govori. Svaka riječ mi se od¬ 
ziva u duši: 

»čovječe, čovječe! oholi, preu¬ 
zetni crve! Jedan jedini dah vjetra, 
jedan jedini val, — i nad tobom se 

je zaklopio ponor smrti,-a da 

niti jedna zvijezda s toga ne za- 
trepti!« 

Strahopočitanjem virim u nebe¬ 
ske visine, pitajuć se: što sam ja? 

što je čovjek samo prema ovomu 
svijetu? — A što je naša zemlja 
prema svemiru?! — — — 

Mjesec se vrti oko zemlje, a zem¬ 
lja i s mjesecem oko sunca. Sunce 
pako, — kažu nekoji zvjezdoznanci, 
kreće se, sa cijelim svojim sistemom, 
oko još većega sunca. A okolo česa 
se kreće ono drugo sunce, s miliju¬ 
ni svojih planeta?-Tu pre¬ 

staje zvjedoznanstvo, tu počimlje 
vjera. 

U toj neizmjernosti čovjek izče- 
zava. 

što smo mi? što je ovaj svijet?! 

OTAC I SIN 


Es fst eben nichts Seltenes, 
das Einer seine Ehre fur ein 
Ehrcnseichen verknuft. 

Abraham a St. Clara. 

U kući je veliko veselje. Od svih 
strana dolaze gosti, da čestitaju 
sretnome domaćini. 

On je sretan i presretan, te niti 
ne opaža, da mu sina ne ima. 

A gdje je? 

Eno ga u njegovoj sobici. Leži 
u naslonjaču. Lice si je rukama za- 
krio. Vrele suze mu teku niz blijedo 
lice ... 

A što plače taj mladić, kad 
se svi vesele? — Jutros mu je otac 
dobio križ, radi izvanrednih zasluga 
na saboru!... 

JEDINAC 


Trotz lauem FruhlingsNvetler 
Wehen oft vervrelkte Blatter, 

Streljali se, Pavao poginu. 

Odvezosmo ga kući. 

što će sada siromašni otac? Sin 

mu bijaše jedinac- 

Idem k njemu. Zemljaci smo. 
»Gospodine pukovniče, — progo¬ 
vorim, — dolazim radi Pavla«- 

— »Ah opet kakov dug, — zid, 

— mjenice! Stare gusle! Ne dam 
ni krajcare, — neka ga zatvori!« 

»Nije tako Pavao se je jutros 
duelirao«- 

— »Tako! Sigurno je ranjen. — 

— Neka leži — pravo mu je. Neva- 
ljanac!« 

»Jest, ranjen je, teško,-po¬ 

gibeljno — 

Hotio sam ga malo na nasreću 
pripraviti, prem sam mislio da je 

stari mramornoga srca. — U voj¬ 
niku se lako prevariš. 

Zadnja vijest ga je očevidno po¬ 
tresla. 

»Gdje mi je sin? Vodite me k 
sinu!« 

Starac leti iz sobe. Na hodniku 
baš nose Pavla. 

Otac prepozna na prvi mah, da 
mu je jedinac mrtav, — i sruši se na 
nj, ko bez duše ... 

-Kako ne bi starac smrti 

prepoznao! — ta gledao joj je u šest- 
naest bitaka hrabro u oči. .. 

MUKE 


Si parva licet componere magnis. 

Virgilius, Georglca. 

Bio sam s prijateljem u lovu. 
Opalim na golubicu. Pade!-Ra¬ 

njena je samo, leprši. 

Moj Vukodlak ju nemilo pograbi. 
Udaviti će ju, pomislim. 

Nego sirota golubica je živila, 
kad mi ju pas donese. Da se ne muči, 
zakrenem joj vratom i bacim ju u 
torbu. 

Sat kasnije navratismo se u 
krčmu na ručak. 

Pogledam u torbu, što vidim ? 
Golubica još uvijek žive. 

Prijatelj — stari lovac — izvuče 
joj jedno pero, te ju — lovačkim na¬ 
činom probode. 

Sirotica golubica, morala je tri 
puta pogibati! — — 

Kod kuće predam plijen u ku¬ 
hinju. 

Za čas eto sluškinje: jedna go¬ 
lubica još žive, što će s njom? Ona 
ista strijeljana i mrcvarena sirotica, 
— pak da ju sada još i živu peruša! 

Smilovah se i poklonih joj život. 
Nije bila teško ranjena, — krilo sam 
joj prostrijelio, — te je ozdravila. 

Sada mi skače po sobi i prijate- 
Ijuje s Vukodlakom. 

Sirota! Streljali ju, vratom joj 
krenuli, proboli ju, na živu ju peru- 
šali, i još žive! 

S njom se poigrava ono isto 
pseto, koje ju je mrcvarilo, — sprem¬ 
no na mig gospodarov na novo mr¬ 
cvarenje ... 

Uboga --! 

MLADA GOSPODA 


Noblesse oblige. 

Iz sjenice se čuje smijeh i lavež 
pasa. 

Mlada gospoda doručaše, pak se 
šale i smiju, huškajući dvije mlade 
doge jednu na drugu: Bace im u sre¬ 
dinu kost, pak se psi za nju bore ... 
Nespretni su. Mlada gospoda pucaju 
od smjeha .. . 

Dječarac, od kakove četiri godine, 
prislonio se kraj ulaza sjenice i ne¬ 
mirnima očima ih razgleda . . . Bo¬ 
sonog je, blijed i rastrgan, a glad¬ 
nima očima guta ostatke jela po 
stolu. 

. . . Konobar donese zdjelu 

hrane i položi ju pred pse. Oni slo¬ 
žno jedu, a dijete ih pohlepno gleda. 
Zavidi im. 

Carry opazi dječarca. — No, mali, 
bi li im pomogao jesti? 

Maličak zaklima glavom, da bi. 

— Pak jedi! nasmija se mladi go¬ 
spodin. 

Djetešce se trese i pristupi bliže. 
Prigiblje se i posiže malenom, pro¬ 
zirnom ručicom u zdjelu. Psi mrmlju. 

— Ujesti će ga, reče Fređdy. 

— Pedeset forinti, da ga ne će! 
šandor će na to. 

— Primam! prihvati prvi, a Ca- 
rry presječe. 

Mali s nova posiže u zdjelu. . . 

šandor se nada, da će dobiti 
okladu. 

I Fredđy se nada ... A kakovom 
bezazlenom napetošću motre tu šalu 
ta viteška, mlada gospoda! 

Ne psuj ih! Fredđy će dječarcu 
sigurno pokloniti što dobije . . . Ah, 
kako dobra srca su ta viteška, mla¬ 
da gospoda! 

MOJ PAS 


V interpret© tousjours la 
mort par la vie. 

Montaigne, Essais. 

Imađah psa, Vukodlaka. Rado 
sam ga imao. 

Bio je grd. Možda sam ga za to 
i ljubio, što je bio toli grd, — tako 
mi ga bar drugi mazili ni kvarili nisu. 
A bio je i vjerniji i bolji od mnogo¬ 
ga lijepoga psa... Ni lijepi ljudi 
nisu uvijek najbolji. 

... Dolutao bijesan pas u kasarnu 
i poujedao više pasa. I moga Vuka 
je ujeo. 

Došla stroga zapovijed, da se 
ujedeni psi živoderu uruče. 

Nisam se mogao odlučiti, da svo¬ 
ga dugoljetnoga vjernoga druga — 
predam krvniku. Odlučih ga sam 
ubiti. 

Izidoh na tratinu s nabijenim re¬ 
volverom. Pas za mnom.-Ulo- 

vim ga za ovratnik. Hoću da pucam, 
al ne mogu da gledam u to vjerno, 
bezazleno oko . .. Okrenem se na 
stranu i pucam . . . Zlo sam ga pogo¬ 
dio: iz boka mu teče krv, a on mi¬ 
ran, — niti zalajao niti zacvilio 
nije! 

Gleda me tužnim, izrazitim okom, 
kao da me pita: »što sam ti sakri- 
vio?« 

Drugim zrnom mu smrskam gla¬ 
vu. Pade. U smrtnoj se borbi do me¬ 
ne dovuče. Maše repom i liže mi no¬ 
ge. U očima mu još titra onaj izraz: 
»Nisam kriv...« Oko mu gasne 
... Mrtav je. 

Bilo mi je, kano da sam najbolje¬ 
ga prijatelja ubio- 

Te večeri nisam jeo, — a vidio 
sam nekoga velikim tekom jesti, iza 
kako je svoga druga, moga prijate¬ 
lja, ustrijelio . . . Dakako — po svim 
pravilima! 


SLOVAK 


Aspon v tom necht’ mcuđrost tva 
mi sviti, 

hdo zde hreši ? oci kdo krivdu tu 
dela ? oči kdo tuto krivdu citi ? 

Jan Koliar. 

Eto što nam je gospodin general 
— za stolom — pripovijedao. 

»Bio sam u gornjoj Ugarskoj u 
posadi, često vidjeh — jašuć preko 
mosta — kako seljaci koješta u grad 
na prodaju nose, i kako im nekakov 
šepavi žid (koji pobira mostovinu) 
te stvari, za pol cijene otimlje. 

Kojigod se otimlje i ne da, al 
žid ne popušta, dok ne dade. 

Jednoč gledah, kako taj slabić 
nekakovog gorostasnog seljačinu 
gnjavi i stvari mu — baš na silu — 
otimlje. 

Seljak ne da. žid ga bogme i 
tuče! 

— čovječe božji, rekoh seljaku, 
što te nije sram, da te žid mlati, a 
ti si jači od njega?! 

Slovak me čudno pogleda, — na 
to još nikada ni pomislio nije, da bi 
i on mogao koga tući! 

Onda zgrabi zida za vrat, baci 
ga o zemlju, te udri po njem! Bio 
bi ga na smrt izlupao, — da ne re¬ 
čem : »Dosta!« 

»Ti Slovjeni su čudni ljudi«, za¬ 
vrši naš general. — Da, vrlo čudni! 

VEČERA 


Das Gute thust du nicht, unt 
su empfinden Lust; 

Die Lust empfindest du, 
\veil du das Gute thust. 

Ruckert, Weisheit der Brahmanen. 

Izmanjkalo mu novaca. 

Sutra je prvi, sutra će mu i pi¬ 
smo s novcima stići, — ali što će 
danas ? 

Objedovao nije. Da bi mogo bar 
večerati, prodao je — za forintu — 
nekakvu knjigu. 

Ide veseo prema gostioni raču¬ 
najući, što bi za 90 novčića naručio, 
— jer šestica ostaje listonoši, — s 
njom odmah u drugi žep! 

On u misli, al eto šegrta s bo¬ 
com vina u ruci. Spotače se, pade, 
razbije bocu i razlije vino. — šegrt 
u plač. 

Skupilo se deriščadi oko njega, 
te ga još plaše, kako će ga majstor! 

Siromah šegrt plače sve jače. Ne će 
kući! Boji se. 

A naš đak? — Posego u žep i 
dao mu sve što je imao: »Eto mali, 

— kupi novu bocu i vina«.-Pak 

pođe kući bez večere spavati — — 

Svlačeći se ispade mu šestica iz 
žepa. živio! Na listonošinu šesticu, 
koju bješe, kako znamo, u drugi žep 
spravio, — sasvim je zaboravio. 

Obuče se i kupi hljebac kruha. 
Za listonošu je sutra lako! 

Večerao je kruha i vode — i bio 
je sretan. 

Teško da bi se te večeri ma s 
kim zamijenio bio! 

POVRATAK 


Tko će znati, što dan nosi, 
što li u tamnomj noćca skutu? 

»Parobrod!« — »Parobrod!« — 
vesele se djeca, skačuć po luci, — 
»parobrod ide!« 

A kako da se i ne vesele? — 
Koji čeka brata, koji rođaka, — Bog 
zna što će im iz Bosne donesti?! — 
— Boj se svršio, pak se junaci vra¬ 
ćaju. 

Brod se primiče. Došljaci navalili 
na provu, — da bolje vide. 

Nadvili se tijelom preko broda, 
ne bi li svoje prepoznali. 

S kraja mašu rubci. 

— — Starac prepoznaje unuka, 
žena muža, djevojka zaručnika. 

Dovikuju si. Pozdravljaju se. 

Brod pristaje. Junaci skaču na 
kraj, ne čekajuć dok pristane. 

Prvi skočio Ivan. Zlatna kolajna 
mu resi prsa. »Ali će se majka raz¬ 
veseliti!« pomisli. 

Eto sestre. Pade mu oko vrata. 
Poljubiše se. 

»A gdje je majka?« pita Ivan, 
ogledavajući se. 

Anici suze na oči. 

»Za boga, što je?« pita mladić 
problijediv. 

Sestra ga plačuć ogrli, pokazav 

rukom prema groblju-»Božja 

volja, Ive«- 

MALA 


Er hatte sie als Ki'nđ im Arm ge\vieget, 

Die jetnt die \Yiegenmuhe schon ihm lohnet , 1 
Da sich sein Haupt an ihren Busen schmieget. 

Riickert, Wanderungen. 

Sjećam se, kad se je susjedu 
kćerka rodila. 

Marko, — susjedov rođak, — 
ide pogledati »malu«. I ja mu se pri¬ 
družili. 

Mala leži povijena u koljevci i 
spava. TIstašca joj se sveudilj miču-, 
valjda sniva da sisa. 

Moj drug ju razgleda, — čini mu 
se, da je ipak nešto premalena. Ra¬ 
da bi ju uzeo u naručaj, da vidi je 
li što teška, al ne smije. 

»A od kud vam je ta mala?« 

— »Kupili smo ju«, reče babica. 

Marko ju iznova promatra, •— 
valjda razmišlja koliko je vrijedna. 

Napokon da idemo, ali će babica 
dječaku: »Poljubi malu, pozdravi se 
lijepo s njom«. 

On ju poljubi. Mala se probudi 
i počne plakati. 

»Kuma, koliko ste platili za tu 
malu?« pita moj drug odlazeć. 

— »Šesticu«. 

»Bogme nije više ni vrijedna, kad 
je tako zločesta«. 

I ja sam bio toga mnijenja. 

Ta mala je i kasnije bila »zloče¬ 
sta«, — kad god ju je Marko polju¬ 
biti htjeo. 

Sada su svoji. 

I oni već imaju malu. 

Pitao sam susjedu, što je za nju 
platila? — nego me nije odmah ra¬ 
zumjela. -čini mi se, da onoga 

našega razgovora, — kraj svoje ko- 
ljevke, — ni slušala nije. 

Pak da su žene znatiželjne! 

DJETEŠCE 


Započeh stojeć, a svrših — klečeći. 

V. H. 

Kad sam u Beču u husare stupio, 
bio sam zavađen s Bogom i sa svi¬ 
jetom. 

Svako društvo sam mrzio i pre¬ 
zirao, zato nisam iz vojarne niti iz¬ 
lazio. 

Niti u vojarni nisam imao dru¬ 
štva. S husari se nisam razumio, a 
potčasnici, — ako i znadu štogod 
njemački, — nisu mi svojim dru¬ 
štvom dosađivali, jer nisam imao no¬ 
vaca. 

Niti službeno nisam izlazio, jer 
je bila zima te smo u dvorištu ja- 
hali. 

Tako se dogodi, da se četiri mje¬ 
seca na ulici ni pokazao nisam, če¬ 
tiri mjeseca nisam vidio čovjeka, 
osim crven-kape! 

Proljetne neke večeri izađoh opet 
u grad. 

Sve mi se nekako čudno, novo 
vidjelo. 

Stanem. Slušam. — Kroz otvoren 
prozor čujem malo djetešce gdje 
plače — — 

Suze mi navrješe na oči, — ta b ; o 
sam već sasvim zaboravio, da i dje¬ 
ce na svijetu ima! 

Sjetih se svoje mladosti, svoje 
majke- 

Kad sam se vraćao u vojarnu, 
znam da mi se svijet i bolji i ljepši 
činio — nego prije. 

Sjećam se. da sam se te večeri 

i Bogu molio,-onako po prilici, 

kako nekad u djetinjstvu .. . 


ŽENSKE SUZE 


Frailtv, thv name ist \vomman ! 

Shakespeare, Hamlel. 

Suprug polazi u Bosnu. Ostavlja 
ženu i malo dijete. Jedva je godinu 
dana oženjen. 

Gledam kako se sa suprugom 
prašta. 

Blijed je. Znam da mu srce od 
žalosti puca, —- ali oko je suho. 

žena mu plače, kano da toga dana 
ni preživjeti ne će, — a znam s kim 
je večeras urekla sastanak. 

ženske suze!... 

Rad bi znao, mogu li žene uvijek 
plakati, kad god hoće? 

Mislim, da mogu! 

GNJEZDO 


O vraie ef lamentable ima- 
ge de la vie ! 

Lamartine, Jocelvn 

Naše dvorište bilo je ograđend 
kamenim zidom. U tom zidu ugnjez- 
dila se ptičica. 

Ulaz u gnjezdo bijaše s vanjske 
strane zida, ali je u zidu bila puko¬ 
tina, te smo mogli — s naše strane 
— kroz tu pukotinu motriti sve, što 
se je u gnjezdu događalo. 

Ptičica time smetali nismo. 

Kakovo veselje bijaše — nam 
djeci — motriti, kako ženka sjedi 
onda kako mladim hranu donaša, 

kako je hrani, poji i čisti- 

Cijele sate smo tako gledali. 

Jednoč dotrči k meni mala sestra, 
plačuč, jer da je zmija u gnjezdu. 

»A ptičici?« 

— »Pojela ih zmija«. 

-Zbilja! U gnjezdu zmija, a 

na zidu sirota ptičica cvili- 

Poznam neku siromašnu udovicu, 
i ta je imala kuću punu djece- 

A tko je sada u kući? Advokat! 

Kad tu udovicu vidim, sjetim se 
uvijek one uboge ptičice ... 

PROSJAK 


MUŠKE SUZE 


I ne uvedi nas u napast ! 

Otče-naš. 

Prije bi običavao ostavljati sobu 
otvorenu, kad bi kamo izišao. 

Jednom se vratim kući i sasta¬ 
nem na stubama prosjaka. Bio je star 
i slab. Tresao se od zime. 

»Gospodine, — reče mi starac 
drhćućim glasom, vaša soba je otvo¬ 
rena, — bijah u njoj — na stolu ura 
— — gladan sam! — Zašto ostav¬ 
ljate vrata otvorena?!« 

Razumio sam ga. 

Starčeve oči čudno su se krije- 
sile. Kako da opišem ono, što je u 
tom pogledu titralo? 

Nego možda se je to samo meni 
onda pričinilo.-Hm! prosjak! 

Nadarih ga. 

U sobi nije ničesa manjkalo. 

Od toga dana zatvaram vrata. 


Pa dodie pop i dignuo krst, 
Zaklopiše pokrov nad škrinjom, 
U škrinju Eabiše klinac čvrst, — 
I srdce mi probiše klinom. 

Scnoa. 

Umrla mu žena. Ostavila troje 
male dječice. 

-Iz kuće iznašaju mrtvač¬ 
ki lijes. 

žene plaču. Suprug stoji među 
njima, tvrd kano klisura u moru. 
— Sramota je mužu plakati! 

šestgodišnja mu kćerka drži na 
ruci najmlađe čedo. 

Lijes odnašaju. — ■— Djetešce pru¬ 
ža za lijesom ručice, plačuć: »Mama, 
mama!« 

Pogledah u supruga. Lice mu je 
; lijedo i nepomično, kano mramor. 
Niz lice mu kaplju krupne suze — 

Plači brate, plači! takove suze 
nisu sramota. 

GLUHO-NIJEMI 


In jedeš Menschen Gesichte 
Steht seine Geschichte, 
Sein Hassen und Lieben 
Deutlich geschrieben — — 
Bodenstedt, Mirsa Schat'iv. 


Poručnik barun V. ima gluho¬ 
nijema slugu. 

Našao ga prije dvije godine na 
ulici gdje prosjači. Mladić mu se 
smili, te ga uze. 

Uzor sluge! Mig oka ili kret ruke 
mu je zapovijed na život i smrt. 

Bistra je oka, kano da mu se svi 
živci u oku stiču. Odmah vidi, tko je 
njegovu gospodaru prijatelj, tko ne. 

Više puta je — u zgodno vrijeme 
— svoga gospodara od koga odvra¬ 
ćao. 

Kako to?-Lako! 

Nas zasjenjuju sladke riječi, a 
njega ne. On samo vidi što se govori, 
ili bolje rekuć, — što se ne govori. 

U SUMRAKU 


So mancher auf der Erdebahn 
Hat noble Passionen : 

Die Liebe ist ihm Eisenbahn, 
Die Madchen — Stationen. 

Čim ljepši muškarac, tim lošije o 
ženama misli, — čim grđi, tim lošije 
o njima govori — zavist! . .. 

.. . Moj gost je lijep, vrlo lijep, 
a kod žena okretan, drzovit i sretan, 
— pak se ne čudim, da o ženama do¬ 
bra ne misli, osobito u sumraku . . . 
Poslušaj ga malo! 

»Ljubav? Vjernost? Trice i ku¬ 
čine! Ta što je ljubav? Djevojci iz¬ 
govor, ženi isprika, a uzrok joj zna¬ 
mo«, — reče, protegnuv se u po- 
postelji. 

— »A vjernost ? upitam ga iz 
drugoga kuta, — što je vjernost?« 

»Bijes bi ga znao! još se na nju 
ne namjerih. Vjeruj: ljubav je tlap¬ 
nja, vjernost opsjena, — a dobro je 
tako. Čovjek to upozna čim prvu lju- 

bav prekuži i prve boli zaboravi. A 
la prva ljubav ti je prava »pasja 
bolest« ljudskoga srca. Nije života, 
dok je ne preboli. 

— »Ala si nježan!« 

»A i čemu? Nježnost i sramež¬ 
ljivost ženske su krabulje«. 

— »Krabulje?« 

»Da. Njimi nas mame, — a i pra¬ 
vo je! Bez njih bile bi nam odurne«. 

— »Sažaljujem te!« 

»A zašto?« 

— »Jer si tako — iskusan!« 

»Eh, što ćeš?! Rijetki ponese u 

grob svoje ideale. I ja o njima sni¬ 
vah, — ali znaš što Poljak kaže: 
meko srce među ljudima, kao jaje 
u loncu, — kuha i kipi dok ne 
otvrdne!« 

— »A onda?« 

»Kad ti srce kao kamen otvrdne, 
onda uživaj: hini, prisiži i laži da 
ljubiš. Tvoje prisege djevojkama iz¬ 
govor, tvoje laži ženama isprika, — 
a one drugo ni ne žele. Budi bezo¬ 
brazan, pak ćeš sve postići«. 

— »Pa ti da si pjesnik?!« 

»Oslobodi Bože! recimo stihotvo- 

rac. U stihovima se gladčije laže, 
spjevane prisege ne vežu, — a žena 
će obljubiti prije i najlošijega stiho- 
tvorca, nego najboljega matemati¬ 
čara. Zveketni sabljom, kresni okom, 
zafrči brk, napiši pjesmu, — pak je 
tvoja. Ni vražja ne odoli«. 

— »Misliš?« 

»Hm! ... Jednu jedinu izuzim- 
ljem«. 

— A zašto? 

»Pljusnula me«. 

— »Kako?« 

»Bijasmo u sumraku sami. .. 
Drznuli se, — pa me pljusnu. A lju¬ 
bila me, to znam dobro! Nju jedinu 
med ženama štujem«. 

— »Dakle tu štuješ! ... A osta¬ 
le?« 

»Ljubim«. 

— »Spavajmo«. 

»Bog!« 

LASTAVICE 


The smallest worm will turn, 
being trodden on ; 

And doves will peck, in sa~ 
feguard of their brood. 

Shakespeare, Third part 
of King Henrv VI. 

Kad su se s proljeća god. 1883. 
lastavice u Celovac vratile, našle 
su na štedioničkoj zgradi, u svom 
gnjezdu, — vrepca. Otimač se nika¬ 
ko nije dao iz gnjezda. 

Lastavice odletiše. Za kratko vri¬ 
jeme vrati ih se cijelo jato, noseći 
svaka u kljunu po komad blata. Na 
očigled množine ljudi zazidaše vrep¬ 
ca u otetom gnjezdu. 

Vidio sam to gnjezdo u celovač- 
kom muzeju. Vrepcu proviruje iz 
gnjezda samo kljun, — htjeo ga je 
u smrtnoj borbi prokljuvati. 

-Tako rade lastavice na 

Slovenskom, — pomislih gledajući to 

gnjezdo, — a što čine braća Sloven¬ 
ci, kada njim tko kuću preotme? — 
— Ono isto, što i Hrvati: donesu 
otimaču još i breme slame, da na 
mekanom leži! 

ŽENA BEZ SRCA 


A hdvž do pole plukv jdou 
mnoha okenko otvira, — 
lička utira — — — 

Vojnici jašu iz građa, — već se 
ne vraćaju. 

S prozora ih gleda najkrasnija 
građanka, — »žena bez srca«. 

Tako su ju prozvali, - a zbilja 
nema srca! jer bi isto milije gledala 
onog blijedog konjanika, koji se ona¬ 
ko za njom ogleda, — da bez srca 
nije! 

Motri uzvitlanu prašinu, kako je 

u zraku nestaje, i misli- 

Udata je. Uzela je staroga su¬ 
pruga. 

Iz ljubavi? Da! Kako ga ne bi 
ljubila, kad je — poslije očeve smrti 

— cijelu obitelj od nužde spasio! — 

— — Bio je očev prijatelj. 

Zaprosio ju, ona ga uze. Ta niko¬ 
ga nije volila od njega! 

Mnogi su joj se —- i prije i posije 
—-. udvarali. Ona za njih ni marila 
nije. 

Sve do nedavna, joj bijahu svi jed¬ 
naki. 

Do »nedavna?« Da, do nedavna! 
a sama sebe vara, da je i danas još 
tako. 

Nije! nije!-Onaj časnik s 

kojim je nedavno plesala, nikako joj 
ne ide iz glave. 

Njegov lik joj je uvijek pred oč- 
ma, — prem da na njega ni ne misli. 

Kad ga sastane jedva ga i po¬ 
gleda, — al ipak opazi ako uzdahne. 

Prolazeć mimo kuće, gleda uvijek 
u prozore, — ta vidjela ga je iza 
zastora! 

Na pisamce mu nije ni riječi od¬ 
govorila, a bilo je toli krasno pisano! 
-Još ga znade na pamet. 

Kiticu, — koju joj je na imendan 
poslao, — odmah mu je vratila. — 

-Al jedan pupoljak je ipak uzela 

i čuva ga! 

Danas ga. na odlasku, ni pogle¬ 
dala nije, — a bio je toli blijed! 

Prošao je. Zamislila se- 

čini joj se, da do sada ljubavi pozna¬ 
la nije ... 

Konjanici se gube u prašini, samo 
topot kopita se još iz daleka čuje, 
— a njoj je kao da joj po živom srcu 

gaze- 

žena bez srca!- 

Ni ne čuje, kako joj se je suprug 
približio, — stari gospodin, srebrne 
kose. 

»Dijete drago, prehladiti ćeš se«. 

Prene se i ogrli starca-U 

oku joj titra suza- 

Starac je blažen što ga pod sta¬ 
rost takov anđeo čuva. 

A tko je komu anđeo čuvar? — 

GOSPODIN UČITELJ 


Ich hab’s gesvagt! 

Hutten. 

Bili su praznici poslije prve nor- 
malke. 

Kako da se s veseljem ne sjećam 
onoga vremena? Cijele dane smo se 
igrali i na kopnu i na moru. 

Jednom nas se je desetak po škol¬ 
skom dvorištu natjeravalo. 

Našu halabuku ćeš si lako pomi¬ 
sliti, rečem li, da smo se igrali »In¬ 
dijanaca«. 

Znali smo, da naš gospodin učitelj 
tu stanuje, nego tko će na to u igri 
misliti, — a f eri je su! 

Upravo je urnebesnim urlikanjem 
jedna divljačka četa na drugu nava¬ 
lila -Divno! 

Nego naš gospodin učitelj bijaše 
— čini mi se — drugoga mnijenja, 
jer se je u taj tren pokazao na vra¬ 
tima -sa šibom u ruci. 

»Učitelj! učitelj!« viču prestra¬ 
šeno divljaci, — pak u bijeg. Ja ni- 
sam bježao. 

Učitelj je bjegunce gonio sve do 
vrata od dvorišta, — ne ulovivši na 
sreću ni jednoga. 

V rađajući se opazi mene, te pođe 
~ ! našući šibom — prema meni. 
fatojim. —- Išao je brzo, onda sve la¬ 
ganije, čak do mene, — — tad se 
naglo okrenu i octe u kuću. 

Stari, dobri moj Frane! Je 1’ da 
n:e ne bi bio štedio, da si me ulovio 
u bijegu ? 

»BUDI SVOJ!« 


Šenoa. 

Svaki čovjek umire u jeziku, u 
kojem se je rodio i odgojio. 

General X. bijaše rodom Graničar, 
seljački sin, prave hrvatske korenike. 

Oženio se za Njemicu, a ona mu 
odgoji djecu njemački. 

Dok je bilo zdravlja, kako tako! 
On pravo ni ne osjeti da njegovi ne 
znaju hrvatski. 

A1 eto nevolje! 

General oboli. Na umoru je. 

Teška bolest ga prekinula. Osla¬ 
bio. Muči se: ni živjeti ni umrijeti 
ne može! 

Od velike muke zaboravio tuđe 
jezike. Ne govori nego hrvatski. 

Njegovi ga ne razumiju. Ljuti se. 

Djeca plaču, gospođa zdvaja, a 
on bijesni, što ga ne razumiju. 

Ni zadnje želje mu ispuniti ne 
mogu. 

Umirajući govori, što?_ 

Mislim da sam mu te poslednje 
riječi čitao ... — na hladnome, 

zdvojnome licu — -_ 

Zapamtili je dobro! 

SNIJEG 


Nevinnost’ pir jest perla, 
proto ji ocet haždodennfho 
života lak snadno rozpusti. 

Jan Neruda. 

Snijeg pada. Djevojčica stoji za¬ 
mišljena kraj prozora i gleda ... 

Sama je kod kuće. Otac je za 
poslom otputovao, a majčice davno 
već nema. Samo anđeo čuvar stoji 
kraj nje. 

čuvaj je anđele! Na samoći je so¬ 
tona i sina Božjega napastovao, na 
samoći je đavo prvu ženu zaveo .. . 
čuvaj anđele taj krasni pupoljak! 

Divna li je! Kano Vesna, čekajući 
u kristalnoj palači, dok zima mine. 

Kad vidiš taj sanjarski pogled i 
ta ustašca, reći ćeš: djevojka je! 

Kad pogledaš to vedro čelo i ne¬ 
vino lišće, rekao bi: dijete je. Ali 
krasno, čarobno dijete! 

Zamišljena je, niti se ne miče. ča- 
simice uzdahne. Ustašca se nabiru 
na sladak smijeh, kao da očekuju 
prvi poljubac .. . 

Valjda i sada misli na onoga mla¬ 
dića, koji joj — od neko doba — ne 
ide iz glave. I danas ga je vidjela, 
kad s,e je praštala s ocem. 

što joj je ono rekao? — »Ala će 
vam biti večeras dosadno, kad bu¬ 
dete sami!« 

Nego njoj dosadno nije. Ta misli 
na njega! . . . Prije bi ju jedva i po¬ 
gledao. Naravno! On je sin bogatoga 
vlastelina, a ona ? Dijete njegova 
vrtlara! Pa kako je, od neko doba, 
prema njoj ljubezan!. . . Ona uzdiše. 
I anđeo čuvar uzdahnu. 

Zamračilo se. Snijeg prestao pa¬ 
dati, Dvorište je pokrito čistim, ne¬ 
taknutim snijegom. Koja će ga noga 
prva gaziti? 

Eno mladića, ide baš preko dvo¬ 
rišta u vrtlarov stan. Usta mu po¬ 
igravaju đavolskim smijehom. 

Mladić stupi u sobu 

-»On je!« . . . Anđeo 

iz sobe, plačući. .. 

I djevičanska duša je 
nut snijeg. 


k djevojčici 
čuvar izleti 

čist, netak- 

TKO ZNA ŠTO JE BOLJE? 


Wer ist so vermessen unter 
uns, eu behaupten, seine 
Religion sei die allein ric- 
htige ? ! 

Friedrich II. 

Pokojni otac*) znao je pripovije¬ 
dati slijedeću bosansku priču: 

»Doselila se u selo baka. Nitko 
nije znao koje je vjere. 

Polazila i crkvu i mošeju, slušala 
i hodžu i popa, — a gdje je mogla, 
pomagala i Turčinu i Kršćaninu. 

Zato su se obje vjere za njom 
otimale. A1 lukava baka ne će da se 
oda! 

Kad je ležala na umoru, sletili ju 
susjedi: 

»Ded kaži, bako, koje si vjere, — 
da te prema vjeri ukopamo«. 


*) Anonimni pisac knjige »Pogled 
u Bosnu« god. 1842. 

— »Ej braćo moja, — odgovori 
stara, — izmjerite dobro polovinu 
puta od kršćanskog do turskog grob¬ 
lja, — te me na srijed srijede uko¬ 
pajte, -jer tko zna što je bolje 

na onome svijetu?«... 

LA BELLA BIANCA 


»Niti najgrđa žena ne će se začu¬ 
diti, ako ju nazoveš Venerom, jer 
svaka misli za sebe, da je najljepša 
na svijetu. I jež se čini sam sebi ku- 
drave dlake.« 

Tako nam je tumačio neki stari 
gospodin, a za dokaz je naveo ovo: 

»Prošlo je šezdeset godina, što 
sam polazio senjsku gimnaziju. Blizu 
škole stanovala neka mlada Talijan¬ 
ka, po imenu Bianca. 

Nikada nije ljepše ime grđu osobu 
resilo. 

Da je bar što bolje duše bila. neka 
bi! Ali je bila i zlobna i porugljiva. 

Tako nas je pritužila ravnatelju, 
da smo pušili. To je bio za onda 
smrtan grijeh . . . 

Kad smo izišli iz karcera, spre¬ 
masmo se na osvetu. 

Sakupismo se u večer pod Bian- 
kinim prozorima, pojačani s nekoliko 
dobrih pjevača. 

Odpjevasmo joj najprije nekakvu 
porugljivu, hrvatsku pjesmicu, a 
zatim počesmo vikati: »la bella Bi¬ 
anca! Evviva la bella Bianca!« 

Ali na veliko čudo, — Bianka se 
nije srdila. 

Stajala je sva blažena kraj otvo¬ 
rena okna, — slatkim smijehom ra¬ 
stežući usta sve do ušiju. Mislila je 
zbilja, da ju obožavamo! Hrvatske 
rugalice nije razumjela, a naše tali¬ 
janske usklike željno je sisala svo¬ 
jima odugačkima ušima. 

Drugu večer dođemo opet. Nego 
se je morala koja zlobna susjeda Bi- 
ankinoj taštini narugati i rastuma¬ 
čiti joj onu našu pjesmicu, jer čim 
počesmo pjevati, otvori se prozor, a 
na nas voda kano iz oblaka. 

Nego ta voda nije naše pjesme 
odplavila. Brže po kišobrane, pak iz- 
novice pred Biankine dvore, kličući: 
»La bella Bianca!« 

»Krasna Bianka« bila je od tada 
cijelomu Senju na porugu. Prozvaše 
ju »La bella Bianca«. 


93 



PRIKAZA 


Snivah . . Ne, ne ! 
to ne bje puki san ! — 

Mrtvih je god. Noć. 

Mogućnik pristupi k oknu. Pred 

njim se širi spavajući grad- 

Kako miran je danas! — a onda? 
Barikade, juriš, krv-Zami¬ 

slio se. 

Polnoć bije. Nestalo mu grada 
ispred očiju. Pred njim puklo polje, 
pusto bojno polje. 

Pusto? Ne! Prikrile ga sive ka¬ 
banice. Na hiljade niču junaci iz 
zemlje, kano iz groba: prekriženih 
ruku, sklopljenih očiju. A crno re¬ 
menje tužno na njih visi- 

Pred njima general. 

Pristupio k mogućniku. 

»Gospodaru, — reče, snimiv križ, 
koji mu je resio prsa, — gospodaru! 
dolazim da ti vratim ovaj križ, što 

mi ga dade, kad te oslobodih nepri¬ 
jatelja«. 

— »A zašto?« 

»Gospodaru! taj znak tvog pri¬ 
znanja bijaše mi ponos u životu, a 
utjeha u čas smrti, — al otkad ga i 
onaj nosi, koji se je time proslavio, 
što me je u grobu pogrdio«- 

Pjetao zapjeva, prikaze nesta. 

Gluha je noć. Mrtvih m d. 

Mogućnik spava. Sniva. Što? — 
— Bog zna, snivaju li mogućnici 

kada o zahvalnosti?-A bijedni 

narod se nada i nada- 

VREBAO 


O prošlih jednom snivah dancih... 

Vraz. 

S proljeća 1875. pucahu kraj Pra¬ 
ga topovi. Znak, đa se je led na 
Vltavi prolomio. 

Voda raste, biti će povodnje! 

Ogromne ploče leda jurišaju na 
rncstne stupove, da ti se most pod 
nogama trese. 

Pred svakim stupom napravio se 
je naravni »ledo-bran« — od ledenih 
ploča, koje su se ondje nakupile, bra¬ 
neći time, da led izravno u most ne 

udara. 

Most je pun gledajućih ljudi. 

Najednom nasta čudan žamor. 
»Koukej! koukej!« (Gledaj.) 

Svjetina se tiska prema sredini 
mosta. 

što je? 

Na jednoj od onih ledenih ploča, 
koje su se za stup ulovile, — vidiš 
vrepca. 

Siromak je mokar i na pol smr- 
zao. Poskoči, hoće da se digne, da 
poleti, — a ne može! Uvijek pada 
natrag na ledeno tlo. 

»Chuđaček!« 

»Armer Teufel!« čuješ, kako ga 
žale u oba zemaljska jezika, — što 
se u češkoj rijetko kome događa. 

Siromašna ptičica ganu sva srca. 
Svi strepe nad njom. 

Hoće li se siromak osloboditi ? 
Ne će li pasti u vodu? Ne će li ga 
nova ploča leda sobom povući? 

Da ga je kako osloboditi! 

Na jednom protrnuše gledaoci. 

»Pro pana boha, koukej!« 

»Ist denn der Mensch wahnsin- 
nig?« 

I zbilja! Eno neki vrtloglavac 
otisnuo se u čunu od kraja — — 

Prva ploča leda će ga satrti!- 

Gledaoci niti ne dišu — — Vješto 
izbjegava ledu i plovi prema vrepcu. 

Sretno ga je dokučio i sretno se 
vratio. 

Svjetina kliče od veselja. 

-Kako su ljudi dobra srca, 

pomislih, — gledajući ta radosna, 
svijetla lica, u kojih se je — reć bi 
— duša zrcalila-U tom zr¬ 

calu vidio sam cio svijet: nevin, mi¬ 
ran i sretan. 

-Dakako, bio sam još mlad, 

vrlo mlad! . . . 

MAJKA 


Lih tvoj mili, majčice moja, 

Nad prošlim mi pomalja sa viehom, 
Ko pun mjesec nad noćnim vidjehom 
Svršena boja. 

Preradović. 

Više godina čekala je sina, mo¬ 
leći se za njega Bogu. Danas ga se 
dočekala. 

Majka ga grli, plačuć od radosti, 
a sin joj — smješeći se — suze tare. 

A1 je majčino oko bistro. Vidi ona 
— sve kroz suze — da joj je sin blijed 
i nesretan. 

čil i zdrav odletio je nekoć iz maj¬ 
činog zagrljaja, — a vraća se slom¬ 
ljenih krila. 

Niti ga pita uzroka, niti ga tješi. 
A čim da ga sirota starica tješi? 

Odhranila ga je na vlastitim 
grudima, učila ga je hodati i prve 
liječi izgovarati, — i prvu molitvu 
ga je naučila-A1 sada? 

Godine su od onda prošle, sin je 
bio u školama i u tuđem svijetu, 
pak se majci vidi, da joj se je ođ- 
tuđio. 

Prije bi mu dušu u licu vidjela, 
želje u oku čitala, — a danas? 

Danas — za prvi put — ne zna 
kako da se za sina Bogu moli, ni 
što da mu od Boga zaprosi! 

‘— — — Noć je. Majka ne ima 
mira. Ide k sinu. 

Spava. Sa blijedog mu lica isče- 
znuo posmjeh — — Starica kleči 
sinu kraj uzglavja i gleda ga suznim 
okom, a uvele usne šapuću: »Usreći 
ga Bože!« 

NA MAJČIN GOD 


Gorki je kalež; morat mriei, 

A morat živjet — stoput gorči 

Čuo sam nekoć slijedeću arap¬ 
sku priču, koja mi se danas nikako 
ne da iz glave: 

Kuga mori. Na ulici leži mladić 
i bori se smrću. Anđeo smrti baš k 
njemu koraca. 

»Alahu hvala!« uzdahne umira- 
jući, smotriv ga. »Dođi k meni an¬ 
đele, željno te čekam! što će mi ži¬ 
vot?! Otac, majka, braća i sestre mi 
na oči poumiraše. Dođi uzmi i mene 
sobom!« 

— »Ne ću!« — reče anđeo smrti, 
»navratit ću se k tebi, kad budeš 
sretniji«. 

Reče i odleti. 

-Zašto mi se ta priča ne 

da iz glave? A blaga je svibanjska 

noć, puna mirisa i mjesečine. Sla- 
vulj poje milo i tužno, — baš ko one 
noći... »Majko! majko!« 

čula me je. Odazvala se: Nebom 
proleti zvijezda — majčina dušica ... 

THE REST IS SILENCE 


»RIJEKA« 

»DALMACIJA« 

»BOSNA« 

Hrvatska majko i upleti ove tri 
riječi u svagdanju molitvu svoje ne¬ 
vine dječice-Možda molitva s 

nevinih usta uslišana bude! ... Naše 
prošnje ne pomažu: griješili smo. 

NA ČEKALICi 

( 1895 ) 


Idem na čekalicu. Jučer sam kod 
Svete Lucije vidio zeca, te ću ga 
pričekati. 

Pušku i psa, pa hajde! 

To je već drugi put, što me stari 
naš Lisko u lov prati. Prvi put, kad 
je vidio gdje posežem za puškom, 
malo da se ne pomami od veselja, 
pa me lajuckajući počeo opskakivati. 
Danas: niti laje, nit za mene haje! 

Prvoga puta ponosito digne gla¬ 
vu, kao da će na pasju svadbu, pa 
svakome, s kojim se uz put poz¬ 
dravlja, oholo šapće: »Mi gremo po 
zeca — ja i gospodin Vlatko!« Jer 
on svakoga od nas poimence znade. 

Danas, kao da mu se ne će: Obje¬ 
sio ušesa, pa nehajno za mnom kla¬ 
pa. -— Da još otvorenije pokaže, 

koliko mu je do mojega lova, pri¬ 
digne jednu nogu, pa samo na tri 
hoda, kao da je šepav, a nije! 

Prvog puta istjera preda me po¬ 
sve mladu košuticu, a ja je milo gle¬ 
dam, umjesto da opalim! 

Pa mi dotjera zeca, a ja ga ne po¬ 
godim. -Lisko me sa strane po¬ 

gleda, te mi pred samu pušku zeca 
tjera. A ja ni njega!- 

Kod kuće me smijehom dočekaše, 
jer su (afrikanskome lovcu [) olovo 
iz naboja povadili. 

Lijepo! Ali dokaži to Lisku . .. 

* 


Tako mi kroz »grad«, do stu¬ 
denca. 

Tu je za mojeg djetinjstva stajao 
najveći i najdeblji primorski jablan. 

Taj se gorostas nekog dana sru¬ 
ši, kao čovjek, kad ga kap udari! — 
— Vidio sam ga, na bok povaljena, 
a pod njim mrtvih ptičica . .. 

Za čas, eto nas na mostu! 

Tu sam ubio silnu onu »zmije- 
tinu« — — 

Desno, od mosta, protezale su se 
frankopanske solane, današnji naš 
najbolji vinograd. 

Tu smo se vraćali dolazeći sa ku¬ 
panja, da se osladimo voćem. 

Eno dudova, po kojima sam se 
penjao berući lišće za svilene svoje 
bube! Eno i starih naših šljiva, smo¬ 
kava i krušaka J Jedna se od njih, 
nekoć ravna kao svijeća, prignula 
k zemlji, pa su je kolcima poduprli, 
da se ne sruši; vidi se kao starac na 
štakama! 

Na mostu je kip Svetoga Ivana. 
Stara, prazna njegova kapelica stoji 
s onu stranu mosta na brijeg naslo¬ 
njena . 

Kraj te kapelice sjedile su nekoć 
dvije milo vidne djevojčice veselo je¬ 
dući crvene trešnje. U jednu od njih 
bio sam zaljubljen, ako ne u oba¬ 
dvije! 


❖ 

»Naprijed, naprijed, stari moj Li¬ 
sko, šta me tako prijekorno gledaš? 
Zar ti nisi nikada bio mlad?!«- 

Pa ćemo uz brijeg. 

Pod vrhom brežuljka sretnemo 
troje djece: dvije djevojčice i male¬ 
nog jednog dječarca. — Pred njima 
krava. 

Dječica se drže za ručice pa se 
veselo smiju. 

A zašto se ne bi smijali, kad je 
nebo vedro, kravica sita, a oni mla¬ 
di, zdravi i bezbrižni?- 

Da mi se je samo još jedan je¬ 
dini put u živomu tako smijati! 

* 


Na brežuljku stanem te se raz¬ 
gledam. 

Nada mnom gavrani hite na no- 
cište, preda mnom stari naš Novi. 
Eno i luke ispod grada J 

Malena je, ali iz nje vode nebro¬ 
jeni putovi u daleki svijet: na stoti¬ 
ne ih u svijet vodi, a možda ni jedan 
natrag! Ali mene ipak vuče 

Vuče me nešto u bajne one kra- 
jeve, gdje zlatokrile utve i bijele vile 

sretnike očekuju, premda mi nešto 
šapće: »Ne čekaju tebe! — — Ne¬ 
moj !« 

O moj VlatkoJ- 

Kad smo prevalili brežuljak, za¬ 
boravi Lisko, da je šepav, te će — 
njuškajući — od zida do zida- 

To je pusto naše »Zagorje«. (A 
bogzna, zašto se tako zove, kad nije 
za gorama?) 

Preko krša vode izlizane staze, 
pa ćemo pod Svetu Luciju. 

»Eto nas! Tu ćemo čekati«.- 

I sjednem na nisku, široku, sivu sti¬ 
jenu. 

Zašto upravo na nju ? 

Tu je sjedio nekad tankovit, cr- 
nokos mladić, tužno snatreć. (Biti 
ljubljen trpni je oblik, a ne biti — 
još trpniji!) — — Mladić dohvati 
kamen, pa uklesa u stijenu neko 
ime. 

Gdje je ono slatko ime ? Nema ga. 
Isprala ga kiša! Samo laka brazgo¬ 
tina vidi se u kamenu. 

I srce moje puno je takovih braz¬ 
gotina! —i- 

»Kvar, kvar!« ođzivlje se gavran 
iznad mene. — — »Da što nego 

kvar!« ( — šteta). 


Zec još ne će doći, prerano je. 
I Lisko znade, da je prerano, pa se 
povali ispred mene. žmiri na obadva 
oka, ali ne spava, već ispod vjeđa u 
mene gleda. Kad čuje svoje ime, ma¬ 
še repom. 

»Nebo je modro i duboko, kao dje¬ 
vojačko oko!«-»Mahni se djevo¬ 

jačkih očiju, a ponajviše modrih! — 
— Nije li tako, stari moj Lisko?« 
Lisko mi repom povlađuje . . . 

O moj Lisko, ti si vjeran, a i ja 
bih bio, da imadem kome!- 

Mlade djevojke ne haju više za 
mene, samo me one dvije čangrizave 
starice (grižnja savjesti i kasno ka¬ 
janje) ne ostavljaju. Od psa su vjer¬ 
nije, od ljetne muhe navalnije!- 

Po danu me prate kao orlušine iz¬ 

nemogla putnika u pustinji; po noći 
na san idu. 

»Zašto si-? Zašto nisi — —? 

Odlazite! Tko vas zove? Mahnite 
se mene[ 


❖ 

Razgledavam se. Preda mnom se 
otegnuo Krk, pa je more sa svih stra¬ 
na zatvoreno. Kako se ne vide Senj¬ 
ska Vrata, rekao bi, da to nije more, 
već kakovo jezero. 

Pusto je. Posred mora vidi se jed¬ 
na jedina lađa sa dva bijela jedra, ali 
je krila objesila, jer nije vjetra. 

Od riječke strane plovi austrijski 
neki ratni brod, štropoćući i dimeći. 

šta si se rasklopotao, šta si se 
u zdimio? Za čas će te nestati u da¬ 
ljini! 


* 

Ispod mene je lijepa šljunkovita 
dražica, gdje smo se kupali, ali se 
šljunak ne čuje, jer nema vala. 

More je glatko poput stakla. Iz 
mora se uvis zaskakuju malene ribi¬ 
ce. Skaču po dva tri metra visoko i 
daleko. To su »golčići«! 

Kad ih djeca vide, kako skaču, 
misle, da se ribice igraju, a one si¬ 
rote od smrtnoga straha skaču, jer 
ih »zubatac« otvorenim raljama 
tjera!- 

Zašto, Bože ? Moraju li se stvorovi 
Tvoji međusobno izjedati?! — — 
Zašto nismo korjenom zemlji prira¬ 
sli. da nas majka zemlja sokom svo¬ 
jim hrani ? Zašto ne pružamo i mi 
ruke svoje prema nebu kao drveće 
grane svoje, da nam nebo daje, što 
nam je nužno? Zašto nas kao liljane 
u polju ne odijevaš? Zašto se ne 
množimo cvjetajući kao cvijeće? Za¬ 
što, Bože ? J — — 


* 

Od Senja, prema Rijeci, valja se 
se dupin (pliskavica). 

Djeca misle, da je »dupin« okru¬ 
glo, pa da se kreće kao mlinsko kolo. 

A on je riba, kao svaka druga riba. 
samo što je sisavac (poput kita), pa 
će na površinu, da odahne. 

Gdje li ga vidio nisam?! čak i u 
amazonskoj rijeci, 300 kilometara od 
morske obale! . .. 


* 

Oko mene gola krš. Iz mršavog tla 
diže se kamenje, kao kamene čalme 
i turbani na zapuštenom turskom 
groblju. 

Između kamenja vidi se nešto 
suncem opaljene trave, i po koja bu¬ 
rom okljaštrena — suha slamka. 

Na tim slamkama puž do puža! 

Kakovi su to bijeli puževi'? što 
traže na tim slamkama? 

Nevoljni puž misli možda, da ta 
njegova slamka do neba seže, pa se 
penje, penje, dok ga sile ne ostave. 

Neki sustaju na po puta, neki i 
do vrhunca stiže, te pipaljke svoje 
prema nebu pruža. No nebesa su da¬ 
leko! — — Uzalud se mučiš, moj 
delijo! — -— 

Jesu li ljudi pametniji? 

»Zar je to sve?« uzdisao je Cezar 
na vrhuncu svoje moći i slave. »Zar 
je to zbilja sve?!« 


Eno i nekakvog kukavnog leptira, 
kako očupanim krilima luta od sti¬ 
jene do stijene, od gole slamke do 
isušene biljke. A pod samu jesen! 

Otkuda tebe amo, jadni brate? I 
ti si se prerano ili prekasno rodio! 


Gledam u Krk. Prema Senju ništa 
nego sive izderane, mrtve stijene. Je¬ 
dino u Vrbniku je života I Posljednje 
ga sunčane zrake rasvjetljuju. — — 

Od Vrbnika prema Selcima obala 
se spušta, te se prokraj mora lijepo 
zeleni. 

Sunce zapada. Oblačići se crvene, 
a i more se rumeni. Sad popuhne 
vjetrić, pa se more naskorupi, a i 

onoj lađi posred mora nabreknuše 
jedra. 

»Bijela jedra — djevojačka nje¬ 
dra!« — 

Da, moj Lisko, kosa mi je na slje- 
počicama već sijeda, ali je srce mla¬ 
do: Pjesnici tako lako ne ostare.« 

Nešto mi iz sumraka šapće: »Tko 
ti veli, da si pjesnik? -- čuješ i 
ti što rumeni oni oblačići na nebesi¬ 
ma jedni drugima šapću? Ako ne 
čuješ, nisi za pjesnika, kao m onaj 
za slikara, koji slika ružu, kako cva¬ 
te. Ako si ti slikar, naslika] ]e, kako 
miriše!« — — 


A zeca još uvijek nema. 

Ništa zato! Zar sam malo kada uza¬ 
lud čekao?! 

Cio naš život nije nego čekanje: 
»Kad će zarudjeti zora ? Kad će ogra- 
nuti sunce? Hoće li ptičica pjevati. 
Hoće li cvijeće cvasti? Hoće li draga 
doći?«- 


čekaš, čekaš, a kad dočekaš, onda 
tek vidiš, da nije vrijedno čekati! 

Oko mene tišina Božja. Jedino se 
sa obale čuje neki žamor: razigralo 
se more, razglagoljao se šljunak! — 
— Sklopim oči i slušam. 

Otkrijem glavu, da mi povjetarac 
čelo hladi. Vjetrić mi poigrava ko¬ 
som, pa se sjetim mladog onog Ni¬ 
jemca (u Argentiniji) koji je pasući 
tuđe ovce tako sjedio, pjevajući u po 
glasa: »Vjetaar, majko, kosu mi raz- 
naša ...« 

I reče mi, da je sretan, a modre 
mu oči pune suzaj 

»Oficir, nije li?« zapitam ga. 

»Da«, odgovori mi on, i obori gla¬ 
vu ... 

* 


Na oči mi dolaze slike iz tuđega 
svijeta. Je li bilo vrijedno da ga 

gledam?-šteta što nisam kod 

kuće ostajao! Mogao sam. — — 
Gavrani iznovice grakću: »Kvar!« 

Ali se otporni duh u meni javlja, 
pa sam sebi kažem: »Možda i nije 
kvar!-Nagledao sam se svijeta«. 

A sumrak mi šapće: »Dani tvoji 

prolaze; — oštarjet ćeš!-Zašto 

se iznova ne latiš pera? Što čekaš? 

-Misli tvoje, kad ostariš, trgat 

će se kao vunena nit, kad je moljci 
izjeđu. Izvor će duše tvoje presah¬ 
nuti ... « 

A gavrani grakću - 


Zapala noć, mjesec se pridigao. 
Od senjske strane prema meni otvo¬ 
rio se u moru širok, zlatan drum. 
Pritmurenih očiju snatrim — — 
U tom me snatrenju buni nekakav 

šišmiš, koji oko mene leti.-Ne 

volim šišmiše: budi ptić, ili miš — 
samo ne budi polovičan! 

Taj će šišmiš biti iz one stare 
pećine, povrh Svete Lucije, u kojoj 
se legu netopiri. 


119 


Istraživali smo je nekad, ali nismo 
došli daleko, jer je porušena; valjda 
od potresa. 

U staro doba morao je njome ka¬ 
kav potočić protjecati, kasnije on 
propada, pa se neviđen u more iz¬ 
lijeva. 


Takove su naše rijeke ponornice] 
Neko vrijeme veselo teku (rekao bi: 
do kraja će tako) dok se iznenada 
ne ruše u ponore! 

Katkad iznovice izbijaju, pa od¬ 
mah na izvoru mlinove tjeraju. Ali 
se obično — ni čuvene, ni viđene -—• 
u more izlijevaju. 

Kojigod potočić — i pod morem 
— dalje teče, pa će gdjegod na tu¬ 
đemu tlu izvirati, da tuđe ljude raz- 
blažuje . . . 

Iz tih mojih sanjarija probudi me 
Lisko gurajući me njuškom u kolje¬ 
no, kao da mi veli: »Kuda si se za¬ 
mislio? Moj gazda na lovu samo na 
zeca misli!« 

Tako je, stari Lisko, ne valja ni 
na što misliti! — — Zeca nema: 
hajdemo! 

I opalim obje cjevi, da bar odjek 
čujem. 

Taj časak digne se zec iz grma, 
pa poplašen preko puta- 

što ćeš s praznom puškom? Nije 
druge, već poželiti zecu sretan put] 

Lisko za njim u potjeru. Uzalud 
ga zovem i doživljeni! Ne sluša on 
mene, već po oštru kršu za kukavnim 
zecom —- — 

Sjednem na stijenu pa ga čekam: 
kad zeca ne nosim, da bar psa kući 
vodim! 

Međutim podigne se mjesec iznad 
Senja zalivajući more i srebrom i zla¬ 
tom. Gledam zlatni onaj morski 
drum, pa kako se more talasa, rekao 
bih, da je oživio. 

U polusnu vidim na svijetloj onoj 
stazi stare naše uskočke vitezove: 
zlatno se oružje na njima sjaji, a bi¬ 
jeli konjici pod njima veselo poska¬ 
kuju ... 

Ali nešto zacvili pokraj mene. — 
— To je Lisko! Cvili, jer znade, da 
je kriv. 

Obješenih ušiju potrbuške k meni 
puzi. Iz capa mu teče krv: ozlijedio 
se, tjerajući zeca po oštrom onom 
kršu! 

»Ne boj se, stari moj Lisko: I ja 
sam se tako zaletjeti znao, pa sam 
se krvavih capa kući vraćao . . . Haj¬ 
demo!« — 

Bilo mi je 36 godina, čas prije, 
nego sam Novi (možda zauvijek!) 
ostavio. 


122 


POGOVOR 



Ova knjižica sadržava sve crtice 
»Lišća« Frana Mažuranića. Od prvog 
izdanja toga djelca minulo je više 
od pola stoljeća, — i zato je ured¬ 
nik malo promijenio pravopis, da 
bude bliži današnjim čitaocima, 
osobito školskoj mladeži. (Te pro¬ 
mjene su učinjene prije zakonske 
odredbe o novom pravopisu). Ali 
urednik je nastojao, da u tom ne 
pretjerava, hoteći ipak sačuvati mi¬ 
ris te polustoljetne starosti. U ovu 
knjižicu ušla je i proza »Na čekali- 
ci«, jer je sam Mažuranić naglasio, 
da je namjenjuje »starim svojim 
čitaocima«, naglasivši tako njenu 
vezu s »Lišćem«. 

